A Bizottság határozata
(2003. október 15.)
a Holland Antillákból származó halászati termékek behozatalára vonatkozó különleges feltételek megállapításáról
(az értesítés a C(2003) 3649. számú dokumentummal történt)
(EGT vonatkozású szöveg)
(2003/762/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2], és különösen annak 11. cikkére,
mivel
(1) A Bizottság egy szakértői csoportja ellenőrző látogatást tett a Holland Antillákon a halászati termékek előállítása, tárolása és Közösségbe történő feladása körülményeinek ellenőrzése céljából.
(2) A halászati termékek egészségügyi vizsgálatára és ellenőrzésére vonatkozó holland antilláki jogszabályok rendelkezései egyenértékűnek tekinthetők a 91/493/EGK irányelvben megállapítottakkal.
(3) Az "Inspectorate for Public Health (IPH)" of the Ministry of Public Health and Social Development képes a hatályban lévő jogszabályok alkalmazásának hatékony ellenőrzésére.
(4) Az IPH hivatalos biztosítékokat nyújtott a 91/493/EGK irányelv mellékletének V. fejezetében megállapított, különösen a halászati termékek ellenőrzésére vonatkozó szabályok betartásáról, valamint az említett irányelvben megállapítottakkal egyenértékű követelmények teljesítéséről.
(5) Részletes rendelkezéseket kell megállapítani a 91/493/EGK irányelvvel összhangban a Holland Antillákból a Közösségbe behozott halászati termékekre vonatkozóan.
(6) Össze kell állítani az engedélyezett létesítmények, feldolgozó hajók és hűtőházak, illetve az engedélyezett fagyasztóhajók jegyzékét, amelyek felszerelése a 91/493/EGK irányelv 3. cikke (1) bekezdése a) pontjának i. alpontja szerinti egyes vízi járművek fedélzetén előállított halászati termékekre alkalmazandó higiéniai minimumszabályok megállapításáról szóló, 1992. június 16-i 92/48/EGK irányelv [3] rendelkezéseivel összhangban állnak. E jegyzékek az IPH Bizottság számára adott jelentésén alapulnak.
(7) Az ellenőrző látogatás idején még nem volt a közösségi jogszabályokkal összhangban engedélyezett létesítmény, és az ellenőrző csoport az illetékes hatóságok létesítményekre vonatkozó ellenőrző képességét sem tudta megvizsgálni. A létesítmények jegyzékbe vétele ezért további értékeléseket tesz szükségessé.
(8) E határozatot a közzétételét követő 45. naptól kell alkalmazni, megfelelő átmeneti időt biztosítva ezáltal.
(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Holland Antillákon az "Inspectorate for Public Health (IPH)" of the Ministry of Public Health and Social Development a halászati termékek 91/493/EGK irányelv követelményeinek való megfelelését ellenőrző és igazoló illetékes hatóság.
2. cikk
A Holland Antillákból származó halászati termékeknek a 3., 4. és 5. cikk követelményeinek kell megfelelniük.
3. cikk
(1) Minden szállítmányt egy megfelelően kitöltött, aláírt, keltezett egészségügyi bizonyítvány számozott eredeti példányának kell kísérnie, amely összhangban van az I. mellékletben meghatározott mintával és egyetlen lapból áll.
(2) A bizonyítványokat az ellenőrzés helye szerinti tagállam legalább egy hivatalos nyelvén kell kiállítani.
(3) A bizonyítványokon fel kell tüntetni az IPH képviselőjének nevét, beosztását és aláírását, valamint az IPH többi bejegyzéstől eltérő színű hivatalos pecsétjét.
4. cikk
A termékeknek a II. mellékletben felsorolt engedélyezett létesítményekből vagy feldolgozó hajókról kell származniuk.
5. cikk
A tartósított élelmiszerek gyártására szánt, ömlesztett, fagyasztott halászati termékek kivételével minden csomagon letörölhetetlen betűkkel fel kell tüntetni a "Holland Antillák" szavakat és a származási létesítmény vagy feldolgozó hajó engedélyezési számát.
6. cikk
A létesítmények II. mellékletben szereplő jegyzékbe való felvétele csak a Bizottság további értékelése alapján történhet.
7. cikk
Ezt a határozatot 2003. december 8-tól kell alkalmazni.
8. cikk
Ennek a határozatnak a tagállamok a címzettjei.
Kelt Brüsszelben, 2003. október 15-én.